ทิ้งเพื่อถอย ?
*รูปแบบการลงทุนของตลาดหุ้นไทยในเที่ยวนี้เป็นเรื่องที่ไม่มีอะไรสลับซับซ้อน เพราะเป็นการเล่นแบบดันขึ้นแรง ๆ ต่อจากนั้นก็ทุบลงหนัก ๆ เพื่อตัวเองจะได้เก็บของดีราคาถูก ซึ่งเห็นได้จากจังหวะที่ดัชนีพยายามตั้งฐานใหม่ทุกครั้ง มักเห็นแรงขายสาดหุ้นออกมาไม่หยุดหย่อน เพื่อพิสูจน์แรงรับมีความหนาแน่นมากพอที่จะดันดัชนีขึ้นไปสร้างแนวรับใหม่ที่สูงกว่าเดิมได้ไหม ?
6 ส.ค. 2561

เจาะกระดาน : โมนิก้าและทีมงาน
*รูปแบบการลงทุนของตลาดหุ้นไทยในเที่ยวนี้เป็นเรื่องที่ไม่มีอะไรสลับซับซ้อน เพราะเป็นการเล่นแบบดันขึ้นแรง ๆ ต่อจากนั้นก็ทุบลงหนัก ๆ เพื่อตัวเองจะได้เก็บของดีราคาถูก ซึ่งเห็นได้จากจังหวะที่ดัชนีพยายามตั้งฐานใหม่ทุกครั้ง มักเห็นแรงขายสาดหุ้นออกมาไม่หยุดหย่อน เพื่อพิสูจน์แรงรับมีความหนาแน่นมากพอที่จะดันดัชนีขึ้นไปสร้างแนวรับใหม่ที่สูงกว่าเดิมได้ไหม ?
*ด้วยเหตุนี้ถึงทำให้ “โมนิก้า” ต้องออกมาย้ำเตือนความจำของนักเล่นนิดหนึ่งว่า อย่าพยายามฝืนธรรมชาติของการลงทุนมากเกินไป เพราะสเต็ปการเล่นยังวนเวียนอยู่ที่เรื่องของ “ความเชื่อ” กับ “ความจริง” และวานนี้ได้พิสูจน์ให้เห็นในเบื้องต้นแล้วว่า ยังไม่มีอะไรเป็นรูปธรรม เดี๊ยนถึงต้องพบกับความผิดหวังในการลงทุนต่อไป เพราะดัชนีไม่สามารถถีบตัวขึ้นไปยืนเหนือแนวรับ 1,720 จุดได้นะซี
*วานนี้ดัชนีถึงทรุดตัวลงมาปิดที่ 1,696.24 จุด ลบไป 15.85 จุด ด้วยมูลค่าการซื้อขาย 5.12 หมื่นล้านบาทอย่างง่ายดาย เพราะมันไม่มีปัจจัยบวกคอยช่วยกระตุ้นอารมณ์นักเล่นให้เข้าตะลุยแบบสุดซอย โมเมนตัมของตลาดหุ้นถึงออกมาไม่ค่อยสู้ดีสักเท่าไหร่ ? ซึ่งเป็นเรื่องที่เดี๊ยนค่อนข้างหนักใจเป็นอย่างมาก จึงอยากให้แมงเม่าปีกอ่อนพึงระวังการทิ้งตัวของหุ้นรายตัวให้มาก ๆ นะจะบอกให้
*เหมือนกับการอ่อนตัวของหุ้น IVL ลงมายืนอยู่ที่ระดับ 57 บาท ลบไป 3.50 บาท หรือลงไป 5.80% ด้วยมูลค่าการซื้อขาย 3.86 พันล้านบาท ทั้งที่ตัวเลขกำไรโตระเบิดระเบ้ออย่างไม่น่าเชื่อ “โมนิก้า” มองเป็นผลสืบเนื่องจากธุรกรรมบางอย่างที่ไม่เข้าท่า ! จึงทำให้คนที่อ่านเกมหุ้นในเที่ยวนี้ออก เร่งระบายของเมื่อข่าวดีปรากฏ ซึ่งเป็นสูตรการลงทุนง่าย ๆ ที่นักเล่นมักได้เห็นเป็นประจำในช่วงตลาดไม่นิ่งนะจ๊ะ
*ส่วนในรายของ LH อาจเป็นกรณียกเว้นสำหรับการพูดคุยในเที่ยวนี้ เพราะสิ่งที่เกิดขึ้นมีแต่เรื่องราวที่ชวนให้สงสัย โดยเฉพาะคำกล่าวอ้างเรื่องดอกเบี้ยที่แบงก์ไทยพาณิชย์ปรับขึ้น “โมนิก้า” มองเป็นความเสี่ยงที่ทีมงานแบงก์ไม่น่าพลาดกันง่าย ๆ เพราะทุกครั้งที่มีการทำโปรเจกต์ใหญ่ ๆ มักมีการปิดความเสี่ยงไว้ทุกประตูหน้าต่าง สุดท้ายหัวเรือใหญ่  “เฮียตึ๋ง” ประกาศยกเลิกแบบดื้อ ๆ ทุกคนเลยสาดหุ้นทิ้งอย่างหนักหน่วง วานนี้ถึงเห็นหุ้นลงมานอนที่ 11.50 บาท ลบไป 0.70 บาท หรือลงไป 5.75% ด้วยมูลค่า 2.05 พันล้านบาทไงล่ะคะ
*เมื่อหุ้นตัวแม่ทำให้ผู้คนเสียเซลฟ์อย่างรุนแรง หุ้นตัวลูกอย่าง QH ย่อมมีชะตากรรมที่ไม่ต่างกัน เพราะคนที่มีหุ้นอยู่ในพอร์ตต่างกระหน่ำขายหุ้นแบบไม่ลืมหูลืมตา จนหุ้นทิ้งตัวลงมายืนอยู่ที่ 3.34 บาท ลบไป 0.26 บาท หรือลงไป 7.20% ด้วยมูลค่าการซื้อขาย 1.25 พันล้านบาท “โมนิก้า” มองเป็นช็อตของการใส่เกียร์ถอยเต็มตัว เพราะสตอรี่ดี ๆ ไม่สามารถทดแทนความผิดหวังได้นะซี
*สำหรับในรายของ COTTO พยายามโชว์พาวเวอร์ให้โลกรู้ด้วยการดันหุ้นแบบสุดซอย หลังจากกลับเข้ามาซื้อในตลาดหุ้นเป็นวันแรกนั้น “โมนิก้า” มองเป็นเกมที่น่าปรบมือให้จริง ๆ แต่เผอิญการซื้อขายวันถัดมากลายเป็นหนังคนละม้วน เพราะตลอดทั้งวันมีแรงเทขายออกมาเป็นระยะ จนสุดท้ายหุ้นลงมาปิดที่ 3.34 บาท ลบไป 0.06 บาท หรือลงไป 1.75% ด้วยมูลค่าการซื้อขาย 463 ล้านบาท มันทำให้การเทรดบนค่า P/E 66 เท่า ไม่ใช่เรื่องน่ารื่นรมย์เลยนะคะ
*หากต้องการให้เห็นภาพชัด ๆ “โมนิก้า” ขอให้ดูตัวอย่างจาก GFPT มีแรงเทขายถล่มออกมาหนักตั้งแต่เช้าจรดเย็นแบบวันเดียวจบ มันเป็นเกมที่โหดเกินไปสำหรับการเล่นเที่ยวนี้ แถมเมื่อดูจากข่าวลือที่เกิดขึ้นก่อนหน้านี้ บวกกับสเต็ปการขึ้นของหุ้นที่เป็นไปทีละขั้น แต่วานนี้กลับโดนทิ้งตูมเดียวลงมากองอยู่ที่ 12.50 บาท ลบไป 1 บาท หรือลงไป 7.40% ด้วยมูลค่าการซื้อขาย 107 ล้านบาท มันต้องเผ่นป่าราบอย่างเดียวนะจ๊ะ
*อีกรายที่เกิดอาการเสียศูนย์จนกู่ไม่กลับอย่าง PTG กลายเป็นหุ้นอีกหนึ่งตัวที่ “โมนิก้า” ลำบากใจแนะนำให้แฟนคลับหันมามองกันอีกครั้ง เพราะเมื่อมองจากแผนธุรกิจในการปั๊มกำไรให้กลับมาดีดังเดิม เดี๊ยนมองเป็นช็อตที่ไม่ง่ายเอาเสียเลย ภาพของหุ้นถึงดูขมุกขมัวมากเหลือเกินในเที่ยวนี้ บวกกับกองทุนส่วนใหญ่ไม่เอาหุ้นตัวนี้เก็บไว้พอร์ต วานนี้ถึงทรุดลงมาที่ 14.30 บาท ลบไป 0.80 บาท หรือลงไป 5.30% ด้วยมูลค่าการซื้อขาย 171 ล้านบาทไงล่ะคะ
*เช่นเดียวกับในรายของ CHAYO อุตส่าห์ทำทางมาดีตั้ง 3 ครั้ง พอเดินมาถึงจุดตัดสินอย่างเป็นทางการ กลับเจอพวกเจ้ามือทุบหุ้นแบบไม่มีเยื่อใย ส่งผลให้ไซเคิลของหุ้นในช่วงเดือนครึ่งมีจุดสูงสุดไม่เกิน 4.40 บาท ส่วนจุดต่ำสุดของหุ้นมีอยู่ด้วยกัน 2 ระดับคือ 3.80 บาท กับอีกจุดอยู่แถว 3.50 บาท “โมนิก้า” ถึงอยากให้นักเล่นประเมินราคาปิดที่ 3.84 บาท ลบไป 0.42 บาท หรือลงไป 9.90% ด้วยมูลค่าการซื้อขาย 117 ล้านบาท ยังเป็นจุดที่น่าลงทุนหรือเปล่า?..คุณเท่านั้นที่รู้..อิอิอิ